เบนยามิน แชชกอ

เบนยามิน แชชกอ (; เกิด 31 พฤษภาคม ค.ศ. 2003) เป็นนักฟุตบอลอาชีพชาวสโลวีเนีย ปัจจุบันเล่นในตำแหน่งกองหน้าให้แก่แมนเชสเตอร์ยูไนเต็ดในพรีเมียร์ลีก และทีมชาติสโลวีเนีย

แชชกอย้ายจากด็อมฌาแลมายังเร็ดบุลซัลทซ์บวร์คขณะมีอายุ 16 ปี เมื่อ ค.ศ. 2019 จากนั้นถูกยืมตัวไปเล่นกับลีเฟอริงซึ่งเป็นทีมสำรองของเร็ดบุลซัลทซ์บวร์คเป็นเวลาสองฤดูกาล โดยทำประตูได้ 22 ประตูจากการลงเล่น 44 นัดในลีกระดับสองของออสเตรีย เขาเปิดตัวลงสนามกับทีมชุดใหญ่ของเร็ดบุลซัลทซ์บวร์คในเดือนมกราคม ค.ศ. 2021 และสามารถคว้าแชมป์บุนเดิสลีกาออสเตรีย 3 สมัย และแชมป์ออสเตรียนคัพอีก 1 สมัย

แชชกอเคยเป็นตัวแทนทีมชาติสโลวีเนียชุดเยาวชนตั้งแต่รุ่นอายุไม่เกิน 15 ปี มาจนถึงรุ่นอายุไม่เกิน 19 ปี ก่อนที่จะกลายเป็นผู้เล่นอายุน้อยที่สุดที่ได้ลงเล่นกับทีมชาติชุดใหญ่ในเดือนมิถุนายน ค.ศ. 2021 ขณะนั้นเขามีอายุเพียง 18 ปี 1 วัน แชชกอทำประตูแรกให้ทีมชาติได้ในเดือนตุลาคม ค.ศ. 2021 ส่งผลให้เขากลายเป็นผู้เล่นอายุน้อยที่สุดที่ทำประตูให้ทีมชาติสโลวีเนีย

 ระดับสโมสร 
 แอร์เบ ไลพ์ซิช 
เมื่อวันที่ 9 สิงหาคม ค.ศ. 2022 แอร์เบ ไลพ์ซิชได้ประกาศว่าแชชกอจะย้ายมาร่วมทีมในวันที่ 1 กรกฎาคม ค.ศ. 2023 ด้วยสัญญา 5 ปีจนถึงปี ค.ศ. 2028 โดยมีรายงานว่ามีค่าตัวราว ๆ 24 ล้านยูโร

ในเดือนมิถุนายน ค.ศ. 2024 อาร์เซนอล เชลซี แมนเชสเตอร์ยูไนเต็ด และเอซี มิลาน ต่างก็พยายามคว้าตัวแชชกอ แต่เขาตัดสินใจที่จะอยู่กับแอร์เบ ไลพ์ซิชต่อไปโดยขยายสัญญาที่มีอยู่ออกไปอีก 1 ปีจนถึงปี ค.ศ. 2029

 แมนเชสเตอร์ยูไนเต็ด 
เมื่อวันที่ 9 สิงหาคม ค.ศ. 2025 แมนเชสเตอร์ยูไนเต็ดประกาศเซ็นสัญญากับแชชกอด้วยสัญญา 5 ปีจนถึงปี ค.ศ. 2030 ส่งผลให้แชชกอกลายเป็นนักเตะชาวสโลวีเนียคนแรกของสโมสร

เกียรติประวัติ
 เร็ดบุลซัลทซ์บวร์ค
ออสเตรียนบุนเดิสลีกา: 2020–21, 2021–22, 2022–23
ออสเตรียนคัพ: 2021–22

แอร์เบ ไลพ์ซิช
เดเอ็ฟเอ็ล-ซูเพอร์คัพ: 2023

 อ้างอิง 

หมวดหมู่:บุคคลที่เกิดในปี พ.ศ. 2546
หมวดหมู่:บุคคลที่ยังมีชีวิตอยู่
หมวดหมู่:กองหน้าฟุตบอลชาย
หมวดหมู่:ชาวสโลวีเนียเชื้อสายบอสเนียและเฮอร์เซโกวีนา
หมวดหมู่:นักฟุตบอลชาวสโลวีเนีย
หมวดหมู่:นักฟุตบอลทีมชาติสโลวีเนีย
หมวดหมู่:ผู้เล่นสโมสรฟุตบอลเร็ดบุลซัลทซ์บวร์ค
หมวดหมู่:ผู้เล่นสโมสรฟุตบอลลีเฟอริง
หมวดหมู่:ผู้เล่นแอร์เบ ไลพ์ซิช
หมวดหมู่:ผู้เล่นในออสเตรียนฟุตบอลบุนเดิสลีกา
หมวดหมู่:ผู้เล่นในบุนเดิสลีกา
หมวดหมู่:ผู้เล่นในพรีเมียร์ลีก
หมวดหมู่:ผู้เล่นสโมสรฟุตบอลแมนเชสเตอร์ยูไนเต็ด
หมวดหมู่:ผู้เล่นในฟุตบอลชิงแชมป์แห่งชาติยุโรป 2024